കോവിഡ് വൈറസ് വ്യാപനം ശ്രീലങ്കയും മാലിദ്വീപും കടുത്ത സാമ്ബത്തിക പ്രതിസന്ധിയില് കൊളംബോ: കോവിഡ് വൈറസ് വ്യാപനത്തെ തുടര്ന്ന് കടുത്ത സാമ്ബത്തിക പ്രതിസന്ധിയിലായി ശ്രീലങ്കയും മാലിദ്വീപും. കൂടുതലായും വിനോദസഞ്ചാരത്തെ ആശ്രയിക്കുന്ന ശ്രീലങ്കയിലും മാലിദ്വീപിലും സഞ്ചാരികള് എത്താതായതോടെ വരുമാനത്തില് വലിയ രീതിയില് ഇടിവുണ്ടായിരിക്കുകയാണ്. മൊത്തം ഉത്പാദനം ഇടിഞ്ഞതിനാല് സമ്ബദ്വ്യവസ്ഥയില് വലിയ തകര്ച്ച ഉണ്ടായി. ഇരുരാജ്യങ്ങളുടെയും മൊത്തം ആഭ്യന്തര ഉല്പാദനത്തിന്റെ 100 ശതമാനത്തില് കൂടുതല് ആകും ഈ വര്ഷം കടം എന്നാണ് റിപ്പോര്ട്ടുകള്. വെറും അഞ്ചു ലക്ഷം മാത്രം ജനസംഖ്യയുള്ള മാലിദ്വീപിനെ കോവിഡ് വൈറസിന്റെ ഡെല്റ്റ വേരിയന്റ് വളരെ രൂക്ഷമായാണ് ബാധിച്ചത്. മെയ് മാസം വൈറസ് ഒരു ദിവസം കൊണ്ട് ആയിരത്തില് മൂന്ന് പേരിലേക്ക് വീതമാണ് എത്തിയത് . പിന്നീട് രോഗ വ്യാപനം വര്ധിച്ചു. പിന്നീട് രോഗവ്യാപനത്തില് കുറവ് വന്നതോടെ ടൂറിസം മേഖലയില് മാലിദ്വീപ് ഇളവുകള് പ്രഖ്യാപിച്ചിരുന്നു. ഇതോടെ സന്ദര്ശകരുടെ എണ്ണം ഉയരാന് തുടങ്ങി. 2019 ആഗസ്റ്റിലെ സന്ദര്ശകരുടെ എണ്ണത്തിനൊപ്പം തന്നെ സന്ദര്ശകര് എത്തുന്നത് രാജ്യത്തിന് പുതിയ പ്രതീക്ഷകള് നല്കുന്നുണ്ട്. എന്നാല് ശ്രീലങ്കയുടെ സ്ഥിതി വളരെ മോശമാണ്. കോവിഡ് വ്യാപനത്തിന് അയവ് വന്നതോടെ ശ്രീലങ്കയില് ഇപ്പോള് സാമ്ബത്തിക അടിയന്തരാവസ്ഥ പ്രഖ്യാപിച്ചിരിക്കുകയാണ്. ഭക്ഷ്യോല്പ്പന്നങ്ങള്ക്കായി ഇറക്കുമതിയെ കൂടുതല് ആശ്രയിക്കുന്ന ശ്രീലങ്കക്ക് ഇറക്കുമതിക്കുള്ള വിദേശ നാണ്യ ശേഖരം പോലും ഇല്ലെന്നാണ് വിവരം. മൊത്തം ആഭ്യന്തര ഉത്പാദനത്തേക്കാള് 107.9 ശതമാനമാണ് രാജ്യത്തിന്റെ പൊതുകടം. ശ്രീലങ്കന് രൂപയുടെ വിനിമയ മൂല്യവും കുത്തനെ ഇടിയുന്നുണ്ട്. കോവിഡ് പ്രതിസന്ധി തുടങ്ങിയത് മുതല് ഒന്പത് ശതമാനത്തോളമാണ് രൂപയുടെ മൂല്യത്തിലെ ഇടിവ്. ശ്രീലങ്കന് രൂപയുടെ മൂല്യം ഇടിഞ്ഞതിനാല് ടൂറിസം ഇളവുകള് പ്രയോജനപ്പെടുത്തി ടൂറിസ്റ്റുകള് എത്തിയാലും കാര്യമായ നേട്ടമില്ല. ഇറക്കുമതി ചെയ്ത അരി, പഞ്ചസാര, പാല്, പയര്വര്ഗ്ഗങ്ങള്, ധാന്യങ്ങള് എന്നിവയുടെ കടുത്ത ക്ഷാമം നേരിടുകയാണ് ശ്രീലങ്ക. ആഗസ്റ്റ് 31 മുതലാണ് രാജ്യത്ത് സാമ്ബത്തിക അടിയന്തരാവസ്ഥ പ്രഖ്യാപിച്ചത്.